הוועדה לביטחון לאומי, כנסת 25, פרוטוקול מספר 119, 2024-01-24 00:00

צביקה פוגל: בוקר טוב, אנחנו ביום ה-110 ל-'חרבות ברזל'

צביקה פוגל:  אני נוהג לפתוח את הדיונים שלי בזה שאני מזכיר ממה התחלנו ולאן הגענו

צביקה פוגל:  שבעה באוקטובר אסור שיימחק אצל אף אחד

צביקה פוגל:  אנחנו ממשיכים לכאוב כמעט מדי יום את יקירינו שמשלמים את המחיר כדי להוביל את זה לניצחון, אבל חשוב שנזכור את התהליך

צביקה פוגל:  בשבעה באוקטובר חטפנו מכה, התאוששנו, קמנו, יצאנו להתקפה, אנחנו נתונים בתוכה, ואני מקווה שנדע לסיים את המערכה הזאת באמת באותו ניצחון ולהשיג את המטרות ששמנו לעצמנו

צביקה פוגל:  לא רק אנחנו חברי הכנסת, או השרים או קבינט כזה או אחר, אלא עם ישראל, זאת המטרה של כולנו

צביקה פוגל:  להחזיר את החטופים, לנצח את החמאס, למגר אותו

צביקה פוגל:  גם בעזה וגם ביהודה ושומרון

צביקה פוגל:       אז אני רוצה לנצל את הבוקר הזה ולהשתתף בצערן של אותן משפחות שהצטרפו למשפחת השכול הבלתי אפשרית הזאת; לאחל מכל הלב החלמה מהירה ומלאה לפצועים; וברשותכם להגיד תודה לכל אלה שנלחמים ונושאים בנטל

צביקה פוגל:  יש פה חבר כנסת אחד שגם היה במדים

צביקה פוגל:  אני מקנא בך, הייתי רוצה גם אני להיות שם

צביקה פוגל:  אבל זו בהחלט מתנה שיש לנו וצריך לדעת להודות עליה

צביקה פוגל:  אנחנו שומעים את הסיפורים כל יום מחדש

צביקה פוגל:  חבורה של אמיצים, של גיבורים, נושאים בנטל

צביקה פוגל:  אני מקווה שבאמת נגיע לאן שאנחנו רוצים יחד איתם

צביקה פוגל:  ובזה שהם נלחמים הם גם מאפשרים לנו פה להתכנס ולדון בדברים אחרים

צביקה פוגל:      הוגשה בקשה על ידי מספר חברי כנסת לקיים דיון מהיר תחת הכותרת "אזלת היד של משטרת ישראל בתפעול מחסום המנהרות"

צביקה פוגל:  אני חייב לומר לך, חברי טור פז, אני לא אוהב את ההגדרה לדיון הזה

צביקה פוגל:  כי הגדרה של 'אזלת יד' באה בעצם ואומרת שהדיון הזה הולך להתמקד באשמים, ואני לא חושב שזה מה שאנחנו רוצים

צביקה פוגל:  אז אני אשמח מאוד אם בדברי ההסבר גם תגדיר מה היית רוצה להשיג מהדיון הזה

צביקה פוגל:       הדיון הזה יימשך עד השעה 10:45 כי אנחנו חייבים ב-11:00 להיות במליאה

צביקה פוגל:       עם כל הסיבות שיש לנו להיות אחודים, היום יש סיבה אחת נוספת: יום חג לכנסת, 75 שנה מאז שהכנסת הוקמה כאסיפה מכוננת

צביקה פוגל:  למי ששכח, זה עוד לא היה בדיוק כנסת

צביקה פוגל:  זה היה ב-25 בינואר 1949

צביקה פוגל:  אז כן, הדמוקרטיה חיה, נושמת, לפעמים גם בועטת, ואני שמח שאני חלק ממנה

צביקה פוגל:  חבר הכנסת משה טור פז, בבקשה

משה טור פז: תודה אדוני יושב הראש על כינוס הדיון החשוב הזה

משה טור פז:  תודה לראשי המועצה שנמצאים פה, ראש מועצת אפרת וראש מועצת גוש עציון, שניהם אנשים ראויים וחשובים שהדיון הזה בהחלט ובמידה רבה אליהם ובזכותם

משה טור פז:  תודה גם לחמישה חברי כנסת נוספים שהצטרפו אליי לדיון הזה וגם לכן הוא מתקיים

משה טור פז:       אתגר המחסומים מסביב לירושלים הוא אתגר רחב שאני חושב שהוא חורג רק מגבול כביש המנהרות ומחסום המנהרות, אבל יש לנו אתגר ממוקד, ואני אומר לך בכנות אדוני יושב הראש, אילולא הייתי במילואים, הדיון הזה היה מתקיים הרבה קודם

משה טור פז:  כי מה שקרה, במשך 90 יום כמעט לא נסעתי מכביש המנהרות

משה טור פז:  אתה יודע, נסעתי לאוגדת עזה, ממנה לכנסת וחזרה פחות או יותר

משה טור פז:  אבל התחלתי לקבל וואטסאפים, מכתבים מנוסעים, חברים שלי מאפרת ומגוש עציון שאומרים לי "תקשיב קינלי המצב בלתי נסבל"

משה טור פז:  ואז היה גם הפיגוע הקשה שבו נהרג לוחם בגדוד ארז אברהם פטנה ז"ל ונפצעו שלושה אנשים

משה טור פז:  שמצד אחד זה לימד אותנו על חשיבות המחסום וגם על תפקודו הטוב ועל זה צריך לומר תודה כאן למשטרת ישראל ולצבא על כל העבודה שהם עושים

משה טור פז:  ויחד עם זאת, הוא המחיש את הסכנה

משה טור פז:      אני אגיד לך עוד משהו בנימה אישית, בפתיחת מבצע חומת מגן הגיע מג"ד 890, יהודה יוחננוף, וסיפר לנו, קציני חטיבת צנחנים במילואים כיצד הוא כבש, כבש במבצע גדודי את הרכס שמעל מחסום המנהרות

משה טור פז:  רכס טליתא קומי יש שקוראים לו

משה טור פז:  מבצע גדודי

משה טור פז:  ואני שחי לסירוגין בגוש עציון משנת 1986, עוד כתלמיד ישיבה, נחרדתי שצריך גדוד שלם בצה"ל, גדוד צנחנים, כדי לכבוש את הרכס הזה

משה טור פז:  זה רק מזכיר לנו זמנים לא כל כך טובים, ומה קורה כשאנחנו יוצאים משטח או לא שומרים עליו כמו שצריך

משה טור פז:  אז אנחנו התכנסנו כאן כדי לשמוע על אתגר - - -     

צביקה פוגל: רק למען הפרופורציה, אנחנו צריכים צבא שלם בשביל לנצח ארגון טרור

משה טור פז: נכון, נכון, אמת

משה טור פז:  ואתה יודע את הביקורת שלי על כך שצה"ל קטן מדי ולא מצויד מספיק, ועוד דברים שכקצין אג"מ של אוגדת עזה עסקתי בהם, וגם כאן בכנסת בוועדת החוץ והביטחון

משה טור פז:       אנחנו מבקשים דבר אחד: שמחסום יהיה פתוח לבקרה עם מקסימום מסלולים, ושהאיזון בין משטרת ישראל לבין הצבא המתקיים במחסומים השונים עם המאבטחים – יתבצע בצורה הטובה ביותר

משה טור פז:  מי ישלם על זה, מי אחר כך צריך להקצות את המאבטחים, ומי עושה את הבידוק, כל זה אנחנו רוצים שייפתר בין משטרת ישראל לצבא

משה טור פז:       אני מזכיר שהיה פה גם דיון קשה בכנסת בשנה שעברה על אזור גוש אדומים, ועל זה גם במעברים שבין הצבא למשטרה

משה טור פז:  התפר בין שני גופים ביטחוניים לא יכול להכתיב את רמת הביטחון, או את העובדה שאנשים בסוף נתקעים בפקק רבע שעה כשהם גם חשופים כאמור לסיכונים מיותרים

משה טור פז:  זו הבקשה שלנו כנבחרי ציבור, זו הסיבה שביקשתי את הדיון הזה ואת זה אנחנו באים לפתור מבחינתי בדיון הזה

משה טור פז:  תודה

צביקה פוגל: יפה מאוד, עזרת לי מאוד בהבנת מטרת הדיון מבחינתכם, וזה בהחלט חשוב באמת לוודא שהמחסום פתוח עם מקסימום מסלולים, אפשר את כל הארבעה, ומאובטח כראוי כך שכל מי שעובר שם יעבור בביטחון

צביקה פוגל:  אז יש מטרה לדיון הזה עכשיו, אנחנו יודעים למקד את זה

צביקה פוגל:  חה"כ יוסף עטאונה, אתה רוצה לומר משהו? בבקשה

יוסף עטאונה: תודה רבה כבוד היו"ר, אני כשראיתי את הדיון, לא רציתי לדבר על מחסום המנהרות

יוסף עטאונה:  אבל כאיש הנגב יצא לי כמה פעמים לחזור דרך כביש 60 לאזור באר שבע, ודווקא נתקלתי במחסום אחר – מחסום מיתר

יוסף עטאונה:  יש תופעה שהיא לפי דעתי, אני לא יודע אם היא קיימת במקומות אחרים, אבל כשמגיעים למחסום מיתר אזרחים ישראליים, יש הבחנה ברורה על המחסום בין יהודים לערבים

יוסף עטאונה:  כולל אותי כחבר כנסת שמגיע, אני צריך להגיע בתוך המחסום ולהישאל וצריך להציג תעודה והכול, ומהצד השני אזרחים ישראלים יהודים עוברים ללא שום שאלה והכוונה

יוסף עטאונה:       אני חושב שמחסום, אם קיים ויש בידוק וצריך לשאול – אז צריך לחול דבר אחד על כולם

יוסף עטאונה:  גם ערבים וגם יהודים

יוסף עטאונה:  ההבחנה הזו היא לא מקובלת, לפי דעתי נוטף ממנה גם ריח רע מאוד שאין לו מקום במדינה דמוקרטית

יוסף עטאונה:  אני יכול להבין את צרכי הביטחון ואת הבידוק והכול

יוסף עטאונה:  ותאמין לי שהשימוש לרעה בדבר הזה משרת גורמים פליליים בכיוון ההפוך, שרוצים בעיקר בקטע של גניבת רכבים, שאזרחים יהודים מעבירים את הרכבים

יוסף עטאונה:  ולכן הבידוק צריך להיות על כולם

יוסף עטאונה:  התופעה הזו שמבדילים בין אזרח לפי החזות שלו במחסום של מיתר צריכה להיפסק

צביקה פוגל: תודה רבה על הדברים החשובים האלה חה"כ יוסף עטאונה

צביקה פוגל:  חה"כ אוהד טל, היית חלק מהמגישים של ההצעה, אתה רוצה לומר כמה מילים? בבקשה

אוהד טל: קודם כול, בוקר טוב אדוני, פעם ראשונה שאני יושב אצלך בוועדה

צביקה פוגל: ההפסד כולו שלך

צביקה פוגל:  זכית

אוהד טל: חד משמעית

אוהד טל:  טוב, אז אני א', מתנצל שאיחרתי

אוהד טל:  חלק מהסיבות שאיחרתי זה בגלל שהייתי תקוע בפקק של מחסום המנהרות, למרות שראשי המועצות המכובדים הגיעו מאותו מקום ובכל זאת הגיעו בזמן, אז כנראה שהתירוץ שלי לא באמת מספיק טוב

אוהד טל:      טוב, תראה אדוני, הנושא של מחסום המנהרות והפקק שקיים בו ואופן התפעול של המחסום זו בעיה לא חדשה

אוהד טל:  לצערנו הרב, זו בעיה שכבר לאורך שנים אני יודע שראשי המועצות פועלים בדבר הזה יום ולילה במשך שנים, וזה משהו סיזיפי, וגם אם פותרים אותו לאיזו שהיא תקופה, אחרי מספר שבועות חוזרים חזרה לאותה הבעיה, ואנחנו לא מצליחים לצאת מהלופ הזה

אוהד טל:  עכשיו אני ראיתי מכתבים שהגיש ראש מועצת אפרת, עודד רביבי, למפכ"ל המשטרה ב-19 בנובמבר; ב-26 בנובמבר; ב-4 בדצמבר; ב-7 בינואר, מכתבים שרובם גם לא זכו למענה בכלל

אוהד טל:      עכשיו אנחנו גם יודעים שהיה פיגוע במחסום המנהרות

אוהד טל:  זאת אומרת, ברגע שמחליטים באופן שרירותי, באופן שבטח ובוודאי לא מנוהל בצורה אפקטיבית, לחסום את רוב הנתיבים ולהשאיר רק נתיב אחד, ואז גם מייצרים פקק ארוך, גם מייצרים סיכון ביטחוני, גם בזבוז גדול מאוד של משאב הזמן של אלפי אלפי אנשים שעומדים במחסום הזה

אוהד טל:  הדבר הזה לא יכול להמשיך להתנהל ככה

אוהד טל:       ראיתי גם שראש מועצת אפרת הצביע על זה שאחרי שהוא בדק מקרה, הוא גילה שהמחסומים לא עלו כי הייתה תקלה טכנית שלאף אחד לא הייתה מברגה ללכת לפתוח ולתקן, לטפל בבעיה, וככה במשך יום שלם המחסום פשוט עומד תקוע

אוהד טל:  זאת אומרת, אין אבא ואימא לאירוע הזה, אף אחד לא מטפל בזה

אוהד טל:  לא בצורה מסודרת, לא בצורה מערכתית

אוהד טל:  זה פשוט לא יכול להיות ככה

אוהד טל:  האזרח בישראל, לא מעניין אותו שאלה של סמכויות, ואם זה עכשיו שייך למחוז ש"י או למחוז ירושלים

אוהד טל:  כל הדבר הזה חייב להיפתר

אוהד טל:  זאת סכנה ביטחונית, הדבר הזה חייב לקבל מענה

צביקה פוגל: תודה רבה לחה"כ אוהד טל על הדברים החשובים האלה

צביקה פוגל:  מכובדיי ראשי המועצות, אני נותן לכם את האפשרות לומר את דבריכם, בבקשה

עודד רביבי: בוקר טוב, תודה לידידי צביקה, מהימים שהיינו בפיקוד דרום ויכולנו להיות על מדים

עודד רביבי:  בהחלט געגועים

צביקה פוגל: אני מוכן מחר בבוקר

עודד רביבי: גם אני, למה לא נותנים לנו? לנושא: מחסום המנהרות, בעיניי, יש את שאלת המאקרו ויש את שאלת המיקרו

עודד רביבי:  שאלת המאקרו: אני חושב שזאת טעות שמחסום המנהרות נמצא בגבולות הגזרה של מחוז ירושלים

עודד רביבי:  מחוז ירושלים כבודו במקומו מונח, אנחנו רואים את ההפגנות שהוא צריך לנהל הבוקר, אנחנו מבינים את המורכבות בעיר העתיקה ובהר הבית, אנחנו מבינים את סמלי השלטון שנמצאים פה

עודד רביבי:  תשומת הלב שלו, מטבע הדברים, לקצה גבול הגזרה, מחסום המנהרות, היא פשוט פחותה

עודד רביבי:  מחילה מבעלי התפקידים פה שאת רובם אני מכיר ונפגשתי איתם באופן אישי, הם גם לא תמיד מודעים למשמעות שיש עומס על מחסום המנהרות, לבעיות הביטחוניות שהוא יוצר ממנו ודרומה לאנשים שעומדים בפקקים, כי זה כבר לא בגבול הגזרה שלו

עודד רביבי:  ואז בשיח בין שני מפקדי המחוזות, זה אומר זה במחוז שלך, זה במחוז שלך, בסוף גבול הגזרה הוא המחסום ושנינו יודעים שאף פעם לא שמים את גבולות הגזרה על הצירים

עודד רביבי:  ופה גבול הגזרה הוא על המחסום

עודד רביבי:  עכשיו, גם אם סימנו אותו עשרה מטרים דרומית מהמחסום, אין לזה משמעות כי ההשפעה של מי שעומד במחסום היא בעצם כבר בגזרה של מחוז ש"י שבכלל לא מבין שיש לו אירוע שמתפתח

עודד רביבי:  אז זה בשאלת המאקרו שאני חושב שמחייבת התייחסות

עודד רביבי:  המכתבים שחברי ותושבי אוהד טל הזכיר הם כבר בני שלוש וארבע שנים, שהצפתי את הסוגיה הזאת למפכ"ל, ביקשתי לקיים על כך דיון, ולצערי עד היום לא נענינו במענה בכלל

עודד רביבי:      עכשיו, ברגע שנוצר עומס במחסום המנהרות, יש את ההיבט הכלכלי שלא נדון בו היום, ויש את ההיבט הביטחוני

עודד רביבי:  ההיבט הביטחוני, דווקא מאז 7 באוקטובר, שחברי הכנסת והשרים וממשלת ישראל עסוקים כל כך בלייצר כיתות כוננות ומענה ביטחוני לתושבים בכל אחד מהיישובים במדינת ישראל, בין אם בצד הזה של הקו הירוק או בצד הזה של הקו הירוק

עודד רביבי:  הוקם יישוב בלי החלטה של אף אחד, שבעצם אין לו שום כיתת כוננות, שום אמצעי מיגון, שום צירי מילוט, ושום צירים שיכולים לבוא כוחות תגבור חלילה במקרה של פיגוע

עודד רביבי:  עומדות מאות מכוניות בכאוס אחד מוחלט, כי הנתיבים לא מסומנים כמו שצריך

עודד רביבי:  מי שמתקרב למחסום לא מודע אילו נתיבים פתוחים ואילו סגורים

עודד רביבי:  נוצר שם מגרש חניה פגוש אל פגוש

עודד רביבי:  שאם חלילה, אותו סיכול פיגוע מוצלח בירושלים שהצליחו למנוע את החולייה מלהיכנס לירושלים, המחבלים היו מבינים שאין להם סיכוי להיכנס לירושלים, פשוט היו נעמדים בפקק, פותחים את הדלתות, יוצאים ארבעה מחבלים ומתחילים לרסס לכל עבר, זה היה פיגוע קטלני שכולנו היינו באים ומנתחים את האירוע

עודד רביבי:       ולכן יש שלוש המלצות

עודד רביבי:  מעבר לסוגיה המהותית של מי אחראי למחסום, בעיניי יש כרגע שלושה דברים שגם לא מצריכים כל כך הרבה משאבים, שיכולים להתבצע באופן מיידי

עודד רביבי:  הדבר הראשון, בכל הנתיבים יש מפרץ בידוק

עודד רביבי:  לא בודקים באף אחד מהמפרצים האלה את הרכבים שכוחות הביטחון החליטו שצריך לבדוק

עודד רביבי:  למעט אוטובוסים, כל הרכבים האחרים נבדקים על המסוע

עודד רביבי:  עכשיו, הסבירו לי, זה רק בידוק מהיר, רק של עשר שניות, רק של 20 שניות, רק של 30 שניות

עודד רביבי:  כל שנייה שרכב עומד על המסוע, הוא מייצר מאחוריו עומס שמייצר לנו בעיה ביטחונית

עודד רביבי:       דבר שני, סימון מסלולים מרחוק

עודד רביבי:  כל הרכבים שמגיעים צריכים לדעת בטווח של 500 מטרים לפני אילו מסלולי בידוק פתוחים ואילו לא

עודד רביבי:  זה מאפשר אם חלילה יש פיגוע, לנתיבים פתוחים שכוחות ביטחון, חירום והצלה יכולים להגיע עד למחסום

עודד רביבי:  כרגע זה בלתי אפשרי

עודד רביבי:       והדבר השלישי, מאחר ואנחנו רואים את הסד"כ שנמצא במחסום, אין מחסור בכוח אדם שאפשר בעצם לפתוח את כל הנתיבים בשעות עומס ולא צריך בשביל זה טלפון מראש המועצה למפקד עוטף ירושלים "בבקשה תפתח"

עודד רביבי:  זה צריך להיות בנוהל רגיל, ברגע שרואים שנוצר עומס, לפתוח את כל המסלולים

עודד רביבי:  עד כאן, תודה יו"ר הוועדה

צביקה פוגל: תודה רבה לך ראש מועצת אפרת

צביקה פוגל:  אני רוצה שראש המועצה הנוסף ידבר גם כן

צביקה פוגל:  שלמה, בבקשה

צביקה פוגל:  ראש מועצת גוש עציון

שלמה נאמן: ראשית כל, אני רוצה להודות לחה"כ טור פז על עצם קיום הדיון, גם לאוהד שהצטרף לדיון

שלמה נאמן:  זה דיון חשוב

צביקה פוגל: גם חה"כ פינדרוס הצטרף, וגם חה"כ קרויזר

צביקה פוגל:  יש פה עוד שניים שהצטרפו

צביקה פוגל:  גם להם מגיע תודה, אז בבקשה

שלמה נאמן: אז אני באמת מודה לחברי הכנסת על קיום הדיון

שלמה נאמן:  הדיון הזה הוא חשוב מאוד לנו, לתושבים שלנו

שלמה נאמן:  הוא חשוב ברמת החיים של בוקר-בוקר, ולאחרונה, גם ערב וגם צוהריים

שלמה נאמן:  גם בזמנים שאנחנו רגילים שהמחסום הוא פעיל והרבה יותר פנוי, כרגע זה לא מתרחש

שלמה נאמן:  פעם היית מתכנן את הזמנים שלך שאם אתה יוצא ב-13:00 אתה חולף במחסום

שלמה נאמן:  לא, מה פתאום

שלמה נאמן:  הרי אם שלושה מסלולי בידוק פתוחים ב-8:00, ב-13:00 פתוח אחד

שלמה נאמן:  ואז, עוד הפעם, טור של מכוניות ואנשים עומדים ומחכים 20 דקות ולפעמים גם 40 דקות במחסום כדי לעבור ולהיכנס לשטח ירושלים

שלמה נאמן:      אני רוצה לומר משפט כללי: הדבר הזה מתייחס לא רק למחסום המנהרות; גם המעברים, והתייחס פה חבר הכנסת למעבר מיתר

שלמה נאמן:  המעברים הם פקק אחד גדול בכניסה משטחי יהודה ושומרון לשטח ישראל הקטנה, והדבר הזה הוא בעיה תשתיתית שכנראה לא כאן המקום לפתור אותה, אנחנו מטפלים בזה מול ממשלת ישראל

שלמה נאמן:  אבל היא גם בעיה של תפעול

שלמה נאמן:  גם אצלנו בגוש עציון חוץ ממחסום המנהרות, מעבר מזמוריה, הוא נמצא בדיוק באותה סוגיה

שלמה נאמן:  שם המצב התשתיתי לא מאפשר לפתוח עוד מסלול כי הוא עדיין לא נבנה

שלמה נאמן:  אבל ניתן לייצר בתפעול נכון בידוק לעומק מה שנקרא, ניתן לייצר

שלמה נאמן:  אלא מה? אין כוח אדם

שלמה נאמן:  אין כוח אדם, אין אפשרות, אין בפועל יכולת להזרים את התנועה, והדבר הזה הוא חיי תושבים

שלמה נאמן:  הוא חיי תושבים כמו שהזכיר ידידי עודד רביבי, הוא חיי תושבים ממש כי מדובר בסכנה של פיגוע, ואנחנו לא אומרים את זה רק כי אנחנו קוראים את הפוסטים בפייסבוק

שלמה נאמן:  אנחנו אומרים את זה גם אחרי שיחות עם המח"ט, גם עם מפקד אוגדה וגם עם אלוף הפיקוד

שלמה נאמן:  הפקקים במחסומים הם מטרה לא ניידת, כן? נייחת

שלמה נאמן:  כי לרוב היא לא ניידת

שלמה נאמן:  היא מטרה לפיגוע, היא מטרה לפח"ע

שלמה נאמן:      הפקקים במחסום הם סיבה לתאונות דרכים

שלמה נאמן:  אנחנו איבדנו תושבת לפני כמה חודשים שפשוט נהרגה ממה? – מרכב שעקף את הפקק של המחסום ונכנס בכל הכוח

שלמה נאמן:  היא נכנסה מכחול לאדום והיא חטפה רכב ממול בתאונה חזיתית, נהרגה

שלמה נאמן:  תושבת נוקדים

שלמה נאמן:  למה? בגלל שהמחסום לא תפקד

שלמה נאמן:  ומה לעשות שחלק משכנינו נוהגים בצורה שהם נוהגים? פשוט עקף נגד כל התנועה, והרג תושבת

שלמה נאמן:  הדבר הזה מבחינתנו הוא החיים

שלמה נאמן:  כמובן הנושא הכלכלי, אבל הוא החיים

שלמה נאמן:  הדבר הזה חייב להיפתר

שלמה נאמן:  הדברים שעודד הזכיר

שלמה נאמן:  סימון מרחוק, הפעלת מסלולים לאורך כל שעות היום

שלמה נאמן:      יש גם שאלה יותר גדולה, מה זה המחסומים האלה? מה מטרתם? הם מחסומים ביטחוניים? דרך אגב, אני רוצה להגיד לך, אתמול, לא לפני שנה, אתמול בדקו לי תעודה במחסום

שלמה נאמן:  נהג שלי, מאבטח שלי ואני, החיילת ביקשה "תביאו תעודות"

יוסף עטאונה: אין סיכוי במיתר

שלמה נאמן: במחסום המנהרות אתמול, "תביאו תעודות"

יוסף עטאונה: אין סיכוי בעולם במחסום מיתר שאתה אתמול הצטרכת להציג תעודת זהות

יוסף עטאונה:  לא קיים

שלמה נאמן: לא סיפור, אתמול ביקשו ממני להציג תעודה, הכול בסדר

שלמה נאמן:  אבל יכול להיות גם שחיילת שבודקת את התעודות, אז גם היא מפרידה בין חשודים ובין כאלה שמהם יוצא איום, וכאלה - - -     

יוסף עטאונה: לא, לא

יוסף עטאונה:  בקשר עין שופטים אותך, אתה ימינה, אתה שמאלה

יוסף עטאונה:  יש שני מסלולים נפרדים

יוסף עטאונה:  חד משמעית

שלמה נאמן: לא, זה מסלול מסחרי

שלמה נאמן:  זה מסלול להכנסת סחורות, זה לא קשור

יצחק קרויזר: יוסף, פעם באמת היו שני מסלולים, היו לפני המון שנים, בתחילת האינתיפאדה

יוסף עטאונה: בהתחלה כן, אבל זה תמיד - - -     

שלמה נאמן: אני רוצה לסיים בקריאה לכוחות הביטחון

שלמה נאמן:  אני יודע שמשטרת ישראל עושה את העבודה

שלמה נאמן:  מגיעה להם תודה גדולה, גם על ההשקעה שלהם בביטחון, גם ההשקעה שלהם בכבישים

שלמה נאמן:  אני יודע באילו תנאים כולנו עובדים, כולנו מתוחים עד הקצה

שלמה נאמן:  אבל כרגע, מבחן התוצאה לא מתפקד

שלמה נאמן:  כל תושב שיוצא, הוא עושה הגרלה האם לקחת עשר דקות לעמוד במחסום, או שעה לעמוד במחסום

שלמה נאמן:  והמדינה משקיעה מיליארדים בכבישים, הנה אצלנו כביש המנהרות, המדינה משקיעה מיליארד וחצי שקל לבנות כביש, שהכביש בסוף עומד בגלל הבידוק

שלמה נאמן:  מה עשינו? פשוט חלם של דבר, והדבר הזה חייב להיפתר

צביקה פוגל: תודה רבה לכם עודד ושלמה, הדברים שלכם מאוד חשובים, גם במיוחד כשהם נאמרים כמי שאמורים, כמונו, לתת שירות לציבור, אבל גם רואים את ההיבט הביטחוני וזה מאוד חשוב

צביקה פוגל:  הצטרפו שני חברי כנסת נוספים שהגישו את ההצעה, אז אני אתן להם לדבר

צביקה פוגל:  תהיו רק קצרים כדי שנוכל לשמוע גם את הגורמים המבצעים בסופו של דבר, אז חבר הכנסת יצחק פינדרוס, בבקשה

יצחק פינדרוס: תודה רבה אדוני היו"ר, אני מתנצל על האיחור מסיבות אישיות

צביקה פוגל: אתה תשלם על זה, אנחנו נסגור את זה אחרי זה

יצחק פינדרוס: בסדר גמור, יש חשבון באוברדראפט, הוא בסדר

יצחק פינדרוס:  אני רוצה לסיים בעצם במה שאמר ראש המועצה האזורית גוש עציון

יצחק פינדרוס:  הייתי תושב בית"ר פעם, וזוכר עוד את הכביש שהיינו נוסעים מבית לחם, לא היינו נוסעים בכלל בכביש המנהרות בתקופתי

יצחק פינדרוס:  יש דבר שהוא פשוט, אתה יודע מה? עזוב את כביש המנהרות, כולנו מכירים את כביש הכניסה לירושלים

יצחק פינדרוס:  פקוק

יצחק פינדרוס:  יש את העלייה של שורש, עוד לא הבנתי מי מהנדס התחבורה שתכנן את הפקק הזה, אבל לא משנה, השקיעו שם מיליארדים

יצחק פינדרוס:  את זה צריך פעם לבדוק, מי הרוויח על המכרז שם ומי תכנן את זה בצורה כזאת

יצחק פינדרוס:      עכשיו, אתה עובר ל-443, אתה אומר לעצמך, רגע, איפה אנחנו נמצאים? זה לא משהו שאתה צריך לעשות תשתית עוד 20 שנה, עוד 30 שנה

יצחק פינדרוס:  אתה מגיע ל-443 לכניסה, אתה רואה חמישה, שישה נתיבים, אחד, שניים במקרה הטוב פתוחים, אתה אומר לעצמך מה זה הפקק הזה? אותו הדבר בכביש המנהרות

יצחק פינדרוס:  אתה רואה, השקיעו שם הון תועפות

יצחק פינדרוס:  יש שם אינספור עמדות וסידרו את זה, וסידרו כבר מבית ג'אלא איך יוצאים החוצה ולא נכנסים פנימה, והכל מסודר, בסוף, לא עומד שם הזקיף ובודק

יצחק פינדרוס:  עכשיו, אני בטח לא רוצה להיסחף לדבר הזה שיתחילו לבדוק את מי שפחות חשוד ויותר חשוד, ואז בעצם זה ייצור פקק עוד יותר גדול

יצחק פינדרוס:  זאת אומרת, זה האינטרס של כולנו שיבדקו רק חשודים ושלא יבדקו לא חשודים

יצחק פינדרוס:  מה לעשות?      

יוסף עטאונה: אבל לא לפי החזות

יצחק פינדרוס: לא יודע, לפי מה אתה מציע? זאת אומרת, מאיפה הם באים? בוא, אתה יודע, אנחנו יכולים להיות מטומטמים ולהגיד שמע, אנחנו בודקים את כולם

יצחק פינדרוס:  מה לעשות? יש כאלה שיותר חשודים, יש כאלה שפחות חשודים

יצחק פינדרוס:  זה לא משהו אישי נגד מישהו, זה פשוט חפצי חיים אנחנו

יצחק פינדרוס:  אבל אם אפשר, אתה יודע, יש דבר כזה

יצחק פינדרוס:  בודקים את כולם ואז נעשה באמת פקק פי עשר, סתם בשביל הכיף, בשביל להראות שאנחנו לא מתכוונים

יצחק פינדרוס:  אבל אנחנו מתכוונים לבדוק את מי שחשוד, מה לעשות? זה דבר שהוא פשוט בלתי מובן

יצחק פינדרוס:      אז זה משרד התחבורה דואג שלא יהיו פקקים, משטרת ישראל אומרת לו זו לא הבעיה שלנו, תביאו לנו כוח אדם, אנחנו נתמודד

יצחק פינדרוס:  בסוף בחלם הזה אנחנו פה בכנסת צריכים לפתור את זה

יצחק פינדרוס:  כי אם אנחנו נחכה שזה ייפתר שם, לא יודע

יצחק פינדרוס:  שבו ביחד, משרד התחבורה, המשרד לביטחון פנים, מצידי לא יודע, במשרד הכלכלה שצריך לדאוג לאותן שעות עבודה שהולכות לטמיון בגלל אנשים שמחכים בפקקים האלה, ולגמור את הדבר הזה

יצחק פינדרוס:  אני מסכים איתו

יצחק פינדרוס:  יגמרו את המנהרות, את המנהרה השנייה, שגם כן לוקח לנו, צריך ללכת ללמוד בסין אולי איך עושים את זה קצת יותר מהר

צביקה פוגל: למה בסין? יש לך פה שכנים שילמדו אותך נהדר

יצחק פינדרוס: זה יותר טוב, זה נכון

יצחק פינדרוס:  זה למשל אני רוצה ללכת ללמוד בעזה, הוא צודק

יצחק פינדרוס:  הנה אתה רואה? אני לא נגד

יצחק פינדרוס:  איך לעשות את זה יותר מהר? אבל בסוף זה יתקע בכביש המנהרות

יצחק פינדרוס:  הדבר הזה צריך למצוא לו פתרון מיידי, והוא יום-יום

יצחק פינדרוס:  אנשים עוברים, אני אומר לך, גיהנום

יצחק פינדרוס:  מכיר את הכביש הזה, גם בכביש המנהרות, יש לי ילדים שמה

יצחק פינדרוס:  כמו שאמרתי, גם ב-443, גם בחיזמה שקצת השתפר שם, אבל גם שם אותו דבר

יצחק פינדרוס:  הדבר הזה פשוט בלתי נסבל

יצחק פינדרוס:  תודה

צביקה פוגל: חה"כ יצחק פינדרוס, אני חייב לומר לך, בלי שאף אחד ישמע, כמעט אמרת את דברי הסיכום שלי

צביקה פוגל:  תודה רבה על הדברים החשובים שאמרת

צביקה פוגל:  ח"כ יצחק קרויזר, בבקשה

יצחק קרויזר: תודה רבה אדוני היו"ר, תודה רבה למציע ולכל המצטרפים

יצחק קרויזר:  באמת דיון חשוב

יצחק קרויזר:  דיברת לא רק על המנהרות בגוש עציון

יצחק קרויזר:  אני מגיע מהגולן, לוקח לי שעתיים ומשהו להגיע למחסום חיזמה, ושם אתה נתקע עוד כמעט חצי מהזמן חזרה, והדרך לירושלים הופכת לכמעט שלוש שעות

יצחק קרויזר:  אבל לפני שנתחיל לדבר על המחסום, באמת זו הזדמנות להגיד תודה רבה לשוטרי משטרת ישראל, לשוטרי ושוטרות מג"ב, למאבטחים שנמצאים שם ומצילים חיים, שומרים על חייהם וביטחונם של אזרחי מדינת ישראל, ובזה הם עסוקים, זאת המשימה שלהם

יצחק קרויזר:  הם לא עסוקים בשחרור תנועה, בשחרור לחצים, הם עסוקים בביטחון, והם טובים בזה, זה מה שהם עושים, הם עושים את זה על הצד הטוב ביותר

יצחק קרויזר:      יחד עם זאת, צריך להבין שהמחסומים האלה בסוף הם עורק החיים של התושבים

יצחק קרויזר:  מי שמגיע מגוש עציון, מי שמגיע מאזור מעלה אדומים וסביבת אדומים לירושלים, 443, בסוף זה מרקם החיים, ונגעת בזה אדוני ראש המועצה בדיוק

יצחק קרויזר:  אם פעם היית מחשב, היום אתה לוקח לך בלוחות הזמנים עוד איזה שעה, עוד איזה שעה

יצחק קרויזר:  עכשיו זה נחמד אם אתה יוצא לבילוי, אבל כשאתה צריך להגיע לעבודה בבוקר, זה משבש שגרת חיים, זה עלויות אדירות למדינת ישראל

יצחק קרויזר:  והנגזרת של זה שזה גם סכנה ביטחונית בסופו של דבר, כי יש שמה פקק ארוך מאוד בבקרים וזו מציאות שאנחנו צריכים לתקן

יצחק קרויזר:      צריך להבין שאני מניח שמשטרת ישראל, לו רק הייתה יכולה הייתה מעמידה שמה גם שמונה שוטרים ופותחת את כל ארבעת המסלולים קבוע, 24/7

יצחק קרויזר:  ממה שלפחות יצא לי לבדוק, יש בעיה של מצוקת כוח אדם לא קטנה, גם במערכת הזאת, בטח בתקופה הזו שהמשטרה ומג"ב מתוחים, זה כבר לא מקצה לקצה, זה אף מעבר לכך

יצחק קרויזר:  אבל אנחנו בסוף נמצאים כאן עבור גם שגרת החיים הנורמטיבית של אזרחי ישראל, ולא משנה מאיפה הם מגיעים, ואנחנו צריכים לשבת כאן בוועדה הזאת ולכן הדיון הזה הוא חשוב מאוד ואני שמח, חה"כ קינלי שיזמת אותו ושהצעת לי להצטרף אליו, כי אנחנו כאן צריכים לשבת ולוודא ולבדוק איך יחד עם האתגרים הביטחוניים שאנחנו נמצאים בהם, שגרת החיים של האזרחים שצריכים לעבור את הנקודות האלו, את המחסומים האלו לא משתבשת והם יכולים לחיות בצורה טובה, בטוחה, יעילה ונורמטיבית כמו שאר אזרחי מדינת ישראל

יצחק קרויזר:      ואני בטוח שמכאן אדוני היושב ראש נכוון לפחות להגיע למספר פתרונות, למספר התייעלויות, אם נדרש, גם בתפיסת העולם את מי לבדוק ואיך לבדוק, וגם כן אולי לייצר איזו שהיא מחשבה איך כן אפשר לפתוח עוד עמדות או כן לייצר שמה כוח אדם, אם זה בתצורה של יותר מאבטחים או סיוע עם צה"ל באמת, כמו שנעשה עכשיו בתקופה הזאת שיש יותר כוח אדם של מילואים

יצחק קרויזר:  פתרונות יש, אז אני סומך עליך אדוני היו"ר שאתה תוביל לפתרונות שיקלו עבור כלל האזרחים שנאלצים לעבור בכל נקודות הבידוק האלו בכניסה לירושלים

צביקה פוגל: אני יכול להגיד לכם, חבריי חברי הכנסת, שהנושא הזה חשוב מדי מכדי שהוא יסתיים בדיון מהיר

צביקה פוגל:  אני מבטיח לכם שהוא יידון גם אחרת

צביקה פוגל:  אבל אנחנו עוד לא עוסקים בסיכום, אבל זה בהחלט חשוב לומר לכם את זה גם עכשיו

צביקה פוגל:  רגע לפני שאנחנו מאפשרים למשטרה ולמג"ב ולכל האחרים לדבר, אני רוצה לנצל את העובדה שגורמי הצבא של אגף המבצעים נמצאים איתנו בזום, אז בבקשה, שגיא מרדכי

שגיא מרדכי: אני יכול להתייחס אחרי המשטרה, זה בסדר

שגיא מרדכי:  אני אשאר ואתייחס אחרי משטרת ישראל

צביקה פוגל: אוקיי, נהדר, מצוין

צביקה פוגל:  משטרת ישראל, בבקשה

יצחק פינדרוס: רגע, סליחה, לא הודיתי לקינלי על זה שהוא - - -     

צביקה פוגל: שהוא הסכים לצרף אותך?     

יצחק פינדרוס: כן, כן, וגם התפרצתי, כרגיל

צביקה פוגל: בבקשה

תנ"צ עמרם נידם: בוקר טוב, קוראים לי עמי, אני מפקד עוטף ירושלים בשנה וחצי האחרונות

תנ"צ עמרם נידם:  כמו שאמרת, כדי לטפל באירוע הגדול הזה, זה בטח לא יכול להסתיים בדיון קצר ומהיר

תנ"צ עמרם נידם:  יש כאן הרבה מאוד נושאים שעל הפרק, יש כאן הרבה מאוד תהליכים שמתבצעים על ידי מספר מסועים

תנ"צ עמרם נידם:  המל"ל, הצבא, המשטרה

תנ"צ עמרם נידם:  תהליכים מאוד מאוד מאוד גדולים כדי לתת פתרונות לכל עוטף ירושלים

תנ"צ עמרם נידם:      אני רוצה לפתוח ולהגיד שהאירוע הזה של מחסום המנהרות, הוא לא צריך להיות ספציפי למחסום המנהרות

תנ"צ עמרם נידם:  כל הדברים שנאמרו כאן, אם תחליף את הפרסונות, אם תביא לכאן את ישראל גנץ או את בני כשריאל ואת יוסי אברהמי, ואת כל החברים הטובים, אותם מילים, אותם דברים יאמרו בדיוק

תנ"צ עמרם נידם:  אותו דבר על החלק הצפוני, ושלא נדבר על המקומות שבהם אנחנו צריכים להכניס גם ערבים ישראלים

תנ"צ עמרם נידם:  מקלנדיה ומעוד הרבה מאוד מקומות, שועפאט ועוד כל מיני מקומות, אותו דבר

תנ"צ עמרם נידם:  הבעיה היא בעיה הרבה יותר רצינית ממחסום המנהרות

תנ"צ עמרם נידם:  בשנת 2004 בערך כשהקימו את העוטף, את כל המעברים, הוא הכניס בערך משהו כמו 40 מיליון אנשים

קריאה: וואו

קריאה:  בשנה?     

תנ"צ עמרם נידם: בשנה

תנ"צ עמרם נידם:  היום אנחנו מכניסים 110 מיליון אנשים

תנ"צ עמרם נידם:  התשתית נשארה אותה תשתית של 2004

תנ"צ עמרם נידם:  בעוטף ירושלים יש 16 מעברים, יש 52 נתיבים

תנ"צ עמרם נידם:  אנחנו צריכים להכניס 110 מיליון אנשים ב-52 נתיבים

תנ"צ עמרם נידם:  20 מתוכם הם רגליים ועוד בערך 30 מתוכם הם רכובים

תנ"צ עמרם נידם:  כשעיקר העשייה, בעוטף ירושלים היא הכנסת הרכבים

תנ"צ עמרם נידם:  עכשיו, תחשבו על התשתית של אז והתשתית של היום, ואז תבינו קודם כל שהבעיה היא בעיה - - -     

צביקה פוגל: אני רוצה אותך עוד פעם, כי הדיון הזה גם משודר, מופיע באתר

צביקה פוגל:  ואני מניח שלא מעט אנשים אחרי הדיון, במיוחד לאור הדברים הנהדרים שעלו כאן, אנשים ירצו לצפות בזה

צביקה פוגל:  אני רוצה שהנתונים יהיו ברורים

צביקה פוגל:  אתה מדבר על 110 מיליון איש שעוברים ב-52 מעברים בשנה

תנ"צ עמרם נידם: ב-52 נתיבים

תנ"צ עמרם נידם:  16 מעברים יש בעוטף ירושלים, 52 נתיבים

תנ"צ עמרם נידם:  כשהנתיבים, כמו שאמרתי, מחולקים לרגליים ולרכובים

תנ"צ עמרם נידם:  לכל נתיב כזה, כדי להפעיל אותו, צריך שני בעלי תפקידים: בודק ומאבטח

אוהד טל: רגע, ב-30 הנתיבים הרכובים, כמה, מה המספרים? כמה עוברים בהם?     

תנ"צ עמרם נידם: סך הכול

תנ"צ עמרם נידם:  המספרים שנתתי הם בסך הכול

תנ"צ עמרם נידם:  הם סך הכול על הכול, כולל הרכוב, כולל הרגלי

תנ"צ עמרם נידם:  אז כמו שאמרתי, 52 נתיבים, על כל נתיב כזה צריך שני בעלי תפקידים כדי להפעיל אותו

תנ"צ עמרם נידם:  אחד שבודק, שזה חייל משטרה צבאית, גדוד ארז הנהדר

תנ"צ עמרם נידם:  שהוא גדוד שעושה עבודה מדהימה, אין לי הזדמנות אחרת לשבח את הגדוד הזה

תנ"צ עמרם נידם:  זה הגדוד היחידי והמיוחד בכל הצבא

תנ"צ עמרם נידם:  אין לו מעליו חטיבה, ולא אוגדה ולא פיקוד

תנ"צ עמרם נידם:  הוא שייך אוטומטית למשטרה צבאית ת"פ ראש אכ"א

תנ"צ עמרם נידם:  והם עושים עבודה מדהימה

תנ"צ עמרם נידם:  והם ת"פ שלי

תנ"צ עמרם נידם:  והמאבטחים, המאבטחים האזרחיים

תנ"צ עמרם נידם:  יש לנו שתי חברות, שבתקן של עוטף ירושלים יש 252 תקנים למאבטחים

תנ"צ עמרם נידם:  252 תקנים

תנ"צ עמרם נידם:  מתוכם יש לי 200 מאבטחים, 52 אנחנו נלחמים עם כל הגורמים האחרים שמתפעלים מאבטחים

תנ"צ עמרם נידם:  אז יש לנו רק 200 קיימים

אוהד טל: לא, לא הבנתי את הבעיה

אוהד טל:  מה זאת אומרת?     

תנ"צ עמרם נידם: יש לנו 252 תקנים ויש לנו רק 200 במצבה

קריאה: בעיית איוש

צביקה פוגל: כי מה? בעיית איוש?     

תנ"צ עמרם נידם: אתם מכירים את העולם של האבטחה, מי שנותן הכי הרבה כסף, אליו הם הולכים

תנ"צ עמרם נידם:  אז אצלנו זה לא כל כך אטרקטיבי, או אטרקטיבי, אבל לא מספיק

תנ"צ עמרם נידם:  יש מקומות אחרים שהם הולכים אליהם ויש תחרות

תנ"צ עמרם נידם:  יש תחרות בשוק, אנחנו לא מצליחים

תנ"צ עמרם נידם:  החברות האזרחיות לא מצליחות לאכלס את כל התקנים

תנ"צ עמרם נידם:  עכשיו, מתוך מצבה של 200 מאבטחים, ב-7 באוקטובר, בשעה 20:00 נשארנו עם 76 מאבטחים

תנ"צ עמרם נידם:  בבוקר של ה-7 באוקטובר הם קיבלו צו 8 ובשעה 19:00, 20:00, אנחנו נשארנו עם 76 מאבטחים

תנ"צ עמרם נידם:  היום, נכון להיום, הבוקר הזה, 81 מאבטחים

תנ"צ עמרם נידם:  זה מה שיש לי

תנ"צ עמרם נידם:  81 מאבטחים

תנ"צ עמרם נידם:      עכשיו, כמו שאמרתי לכם בהתחלה, כדי לפתוח כל נתיב כזה 24/7, שהוא יהיה פתוח שלוש משמרות ביממה, אנחנו צריכים 156 מאבטחים ובודקים

תנ"צ עמרם נידם:  ואני גם ככה הסברתי לכם על כמה אני עומד, ותבינו בדיוק מה אני צריך לעשות כמפקד עוטף ירושלים, שאחראי על כל 16 המעברים שצריך לתת שירות של מרקם חיים, לא רק לתושבי דרום יהודה ושומרון, לצפון, למזרח ולמערב

תנ"צ עמרם נידם:  אני צריך לקחת את כל החבילה הזאת, וצריך לעבוד כל יום, לעשות כל יום הערכת מצב, וכל יום להסיט ממקום למקום כדי לפתוח וכדי לעשות

תנ"צ עמרם נידם:  ואני אומר לכם שיש בג"צים ברקע, ואנחנו כמעט כל יום נותנים מענים, והייתי בבג"צ מספר פעמים כי יש הרבה מאוד תלונות

משה טור פז: אז עמי, איך אנחנו עוזרים לך? מה אתה צריך כדי שזה יקרה?     

תנ"צ עמרם נידם: אני אגיד - - -     

יצחק פינדרוס: שנייה, אני רוצה להבין, יש לך 52 נתיבים, נכון

יצחק פינדרוס:  לפני ה-7 באוקטובר, בזמן נתון בשעה 17:00 ביום רגיל, כמה מתוך ה-52 היו מאוישים? אחר כך נדבר על 7 באוקטובר

יצחק פינדרוס:  כמה היו מתוך ה-52, זה מה שמעניין אותנו?     

תנ"צ עמרם נידם: בוא אני אסביר לך את זה, כדי שלא נרד כאן לתוכנית עבודה

יצחק פינדרוס: לא תוכנית עבודה, כמה - - -     

עודד רביבי: מה שחבר הכנסת פינדרוס אומר זה שלפני ה-7 באוקטובר גם היו עומסים

עודד רביבי:  אי אפשר לתלות את זה ב-7 באוקטובר

תנ"צ עמרם נידם: היו עומסים, אבל לא היו פקקים

עודד רביבי: לא, היו אותם פקקים, היו אותם פקקים

תנ"צ עמרם נידם: לא היו אותם פקקים

תנ"צ עמרם נידם:  אתה מכיר, כמה פעמים שלחתי לכם את הצילומים, את התמונות ואת הסרטונים

עודד רביבי: אתה זוכר כמה פעמים אנחנו התקשרנו אליך להגיד לך שיש עומסים, ושיש פקקים ושאנשים עומדים שעה במחסום

תנ"צ עמרם נידם: שנייה, בוא לא נעשה ככה פינג-פונג כזה

תנ"צ עמרם נידם:  אני אסביר הכול

צביקה פוגל: מותר לנו לעצור ולשאול שאלה, אבל בואו ניתן לעמי

צביקה פוגל:  עמי, השאלות הן שאלות חשובות, תתייחס אליהן כי ה-7 באוקטובר הוא נקודה מסוימת על פני לוח הזמנים, היא לא הנקודה היחידה

תנ"צ עמרם נידם: יפה

תנ"צ עמרם נידם:  צריך גם להזכיר, ואני אמרתי מה קרה למאבטחים, צריך גם להזכיר שב-7 באוקטובר כל תפיסת הביטחון שלנו הוחמרה

תנ"צ עמרם נידם:  אנחנו, יש לנו ארבע רמות בידוק

תנ"צ עמרם נידם:  אחת עד ארבע

תנ"צ עמרם נידם:  ארבע הכי חמור, אחת הכי קל

תנ"צ עמרם נידם:  בשגרה, לא צריך להגיד, בסדר? אנחנו בשגרה מוצאים לנכון את רמת הבידוק כדי לאפשר מצד אחד מרקם חיים ומצד שני לתת ביטחון

צביקה פוגל: היא מורכבת בעיקר מתוך מידע מודיעיני שנצבר והערכת מצב

תנ"צ עמרם נידם: ועוד כמה פעולות שאנחנו עושים, אתה בטח מבין למה אני מתכוון

תנ"צ עמרם נידם:  אנחנו עושים עוד מספר פעולות כדי לייצר את העמעום

תנ"צ עמרם נידם:  תראה, עוד הפעם, כשנתתי את הנתון של בין 40 ל-110, צריך להבין שהתשתית נשארה אותה תשתית, כמות הנתיבים נשארה אותה כמות של נתיבים

תנ"צ עמרם נידם:  כמות הרכבים והאנשים עלתה

תנ"צ עמרם נידם:  ואם אני עכשיו עוצר מישהו במקום ארבע שניות שהייתי עושה את זה לפני כן, ל-15 שניות או ל-20 שניות, אתה יודע מה המכפלות בנתיבים

צביקה פוגל: הנגזרת מאוד ברורה

תנ"צ עמרם נידם: אז אמרתי, הדבר הראשון המכריע במה שקרה לנו מאז 7 באוקטובר זה כמות המאבטחים

תנ"צ עמרם נידם:  עכשיו, הצבא, ואני גם כאן רוצה לנצל את ההזדמנות והבמה

תנ"צ עמרם נידם:  הצבא, הוא לא חייב לי ולמשטרת ישראל שום דבר בתחום של המאבטחים

תנ"צ עמרם נידם:  הצבא לקח את האירוע הזה

תנ"צ עמרם נידם:  ובכלל, לא רק בזה, בכל הדברים שקורים בעוטף ירושלים, הצבא, אלוף הפיקוד ומפקדי החטיבות עוזרים עזרה מעולה

תנ"צ עמרם נידם:  הם נרתמו, הצליחו לגייס לי כוחות מסוימים מ-7 באוקטובר כדי שהם יהיו על התקן של המאבטחים

תנ"צ עמרם נידם:  עכשיו, כמובן זה לא אותם 120 או 130 שהיו חסרים לי, ולכן מה שקיבלתי מהצבא ואמרתי לו תודה רבה, לאלוף הפיקוד, איתם תמרנתי

תנ"צ עמרם נידם:      עכשיו, אני רוצה להגיד לכם, מחסום רחל, הוא סגור מ-7 באוקטובר, מחסום הזיתים סגור מ-7 באוקטובר, מחסום קלנדיה סגור חצי מהיממה

תנ"צ עמרם נידם:  שאר הנתיבים, מה שאנחנו עושים, מכיוון שאנחנו מכירים את אורח החיים ואת שעון הפעילות שלנו, אנחנו משקיעים את מירב המאבטחים ואת הכוחות שלנו בבקרים, אנחנו קוראים לזה פיק הבוקר, בין שעה 5:00-6:00 עד שעה 9:00 כדי לתת לכל האנשים להיכנס

תנ"צ עמרם נידם:  משתדלים איפה שאנחנו יכולים, מתי שיש לנו יותר, מתי שיש לנו פחות, לנהל את האירוע הזה כדי לאפשר גם לאנשים לחזור בחזרה

תנ"צ עמרם נידם:  אני יודע שאנחנו לא מצליחים לעשות את זה בכל המקומות

תנ"צ עמרם נידם:      יחד עם זאת, אנחנו קיבלנו אתמול הודעה שעם השחרור של חטיבות המילואים מעזה, יש לנו 35 מאבטחים ששוחררו וכנראה אמורים להגיע בגדוד הדרומי, ועוד 17 שאמורים להגיע בגדוד הצפוני

תנ"צ עמרם נידם:  סה"כ 52 מאבטחים כאלה שיגיעו אלינו שבוע הבא

צביקה פוגל: המספר הזה חוזר על עצמו, אתה שם לב

צביקה פוגל:  52, כן

תנ"צ עמרם נידם: אני יודע מאיפה הוא בא, הספרות האלה

תנ"צ עמרם נידם:  אז 52 אנחנו נקבל

תנ"צ עמרם נידם:  אני מעריך ששבוע הבא אנחנו נוכל לעשות קצת סדר באותם נתיבים, באותם מעברים

תנ"צ עמרם נידם:  קצת, זה לא יהיה המקסימום, אבל בטוח ב-18 שעות העיקריות של היום, מ-6:00 עד בערך 22:00, שזה עיקר העשייה במעברים הללו, אנחנו נוכל להחזיר את החיים לשגרה

צביקה פוגל: עמי, כנסת ישראל היא לרשותך

צביקה פוגל:  שאל אותך משה טור פז מה אנחנו יכולים לעזור לך? חקיקה, סיוע, כסף, אנחנו יודעים לעשות הכול

תנ"צ עמרם נידם: אני אומר עוד קצת סבלנות עד שבוע הבא, עוד קצת סבלנות עד שבוע הבא שהחבר'ה יחזרו

תנ"צ עמרם נידם:  אי אפשר, תראה, החברות, חברות האבטחה לא יצליחו מהיום למחר לגייס, להכשיר

משה טור פז: תגיד, פתרון של אנשי מילואים קבוע היה עוזר?     

יצחק פינדרוס: סליחה שאני אומר את זה ואני מתפרץ ואני מתעקש על דעתי, ואתה יודע שאני אוהב לכבד אחרים

יצחק פינדרוס:  אני מנסה להבין, אני בכוונה רוצה לדבר על 1 באוקטובר

יצחק פינדרוס:  רוצה לדעת, מתוך 52 המחסומים, במשך כל שעות היממה, לא רק פיק בוקר, פיק אחרי צוהריים, מוצאי שבת

תנ"צ עמרם נידם: לא פתוחים כולם, לא פתוחים כולם

יצחק פינדרוס: יפה

יצחק פינדרוס:  עזוב אותי מ-7 באוקטובר

יצחק פינדרוס:  7 באוקטובר אתה תפתור בעוד חודש כשיגמר אם יגמר ולא תהיה מלחמה בצפון

יצחק פינדרוס:  הרי הדיון הזה הוא לא - - -     

צביקה פוגל: חה"כ פינדרוס, תן לו רגע לענות

צביקה פוגל:  הלהט שלך ראוי, אבל תן לו גם לענות

תנ"צ עמרם נידם: 52 נתיבים, אמרתי, 52 נתיבים הם מחולקים לרגלי ולרכוב

תנ"צ עמרם נידם:  20 הנתיבים הרגליים עובדים רק בבוקר, כי בדרך כלל זה הכנסת פועלים פלסטינאים

תנ"צ עמרם נידם:  הם היו נכנסים והם חוזרים באופן אוטומטי לא דרכנו, וזה פחות 20 נתיבים

תנ"צ עמרם נידם:  הנתיבים הרכובים, תזכור שבלילה, בין 22:00 ל-6:00 אנשים ישנים

תנ"צ עמרם נידם:  ולכן, אנחנו לא משאירים את כל הנתיבים פתוחים, אנחנו חייבים לנהל את האירוע

תנ"צ עמרם נידם:  עד שעה 22:00 כל הנתיבים פתוחים ב-1 באוקטובר

יצחק פינדרוס: ב-443 כמה נתיבים קיימים?     

תנ"צ עמרם נידם: ארבעה

יצחק פינדרוס: כמה היו פתוחים ביום רגיל?     

תנ"צ עמרם נידם: כל יום עד 22:00 ארבעה פתוחים

עודד רביבי: הדיון הזה הוא חשוב, אבל חשוב שבסוף הוא יהיה מחובר לנתונים

עודד רביבי:  המכתבים שלי יצאו למפכ"ל כבר לפני שלוש שנים

עודד רביבי:  לפני שאף אחד מאיתנו חזה פה את ה-7 באוקטובר

עודד רביבי:  כולנו במצוקה של מאבטחים, אף אחד לא נותן לי הנחות לא לפתוח בתי ספר בגלל שגם 80 אחוז מהמאבטחים שלי במוסדות החינוך מגויסים

עודד רביבי:  ובסוף, צריך לתת פתרונות, אבל אנחנו פה משחקים במשחק של כאילו

עודד רביבי:  רוב שעות היממה אין ארבעה נתיבים פתוחים במחסום המנהרות

עודד רביבי:  לא זוכר אירוע אחד שכל הארבעה פתוחים

תנ"צ עמרם נידם: הוא דיבר על 1 באוקטובר, אני לא דיברתי איתך על עכשיו

תנ"צ עמרם נידם:  בשתי המשמרות ארבעה נתיבים פתוחים

יצחק פינדרוס: תגיד לי, אתה יודע כמה אני עוקף באי התנועה שם בשביל לעבור - - -     

צביקה פוגל: חה"כ פינדרוס, בואו, אני מבין את הפער

יצחק פינדרוס: ב-443 אתה ראית פעם ארבעה נתיבים פתוחים? לא מדבר על שעות הבוקר, שעות אחר הצהריים, ראית?     

צביקה פוגל: בואו, חה"כ פינדרוס וידידי עודד, ברורים לי הפערים בין מה שאתם אומרים לבין מה שתנ"צ עמרם נידם אומר

צביקה פוגל:  בואו, לקחתי על עצמי, כבר הודעתי לכם מראש שאני לא אניח לזה

צביקה פוגל:  אז בואו, את הפערים ואת כל הדברים האלה נבדוק

צביקה פוגל:  הפער ברור לי

צביקה פוגל:  בין מה שאתם בשטח רואים לבין מה שהוא יודע שקורה

עודד רביבי: אני רק רוצה לחדד, הלוואי, הלוואי והיו ארבעה נתיבים פתוחים

עודד רביבי:  לא היינו מתכנסים פה

עודד רביבי:  אנחנו הצפנו את הנושא הזה בגלל שיש מצוקה, אני לא ממציא את המצוקה הזאת

צביקה פוגל: ולכן אני סומך על עמי ועל אנשיו שאנחנו נשב ונבדוק את כל הנתונים ונדע בדיוק מה קורה

משה טור פז: אני רוצה לשאול, האם הקצאת אנשי מילואים קבועה, עכשיו נדבר מי ישלם עליהם, אבל האם הקצאה קבועה הייתה פותרת את הבעיה?     

תנ"צ עמרם נידם: מצוין

תנ"צ עמרם נידם:  זה מה שהצבא עשה, והוא עשה את זה בקטן

תנ"צ עמרם נידם:  הוא נתן לי בערך מחלקה ועם המחלקה הזאת הייתי מתמרן

תנ"צ עמרם נידם:  מילואימניקים יכולים למלא את מקומם של המאבטחים

צביקה פוגל: סליחה עמי, אני מתעסק עם העניין הזה כבר שנה ואני אומר לך שאם נדע לתת לחלק מהכוחות ממשטרת ישראל כולל תחנות משטרה אנשי מילואים, כל השירות שאנחנו כאזרחים נקבל יהיה עשרות מונים יותר טוב, עשרות מונים יותר טוב

צביקה פוגל:  ולכן זה תהליך שנצטרך להוביל אותו ביחד

צביקה פוגל:  כל אלה שהצבא משחרר אותם בגיל 35 או 40 יכולים להיות אנשי מילואים גם בתחנות משטרה, גם במג"ב וגם במקומות אחרים ולתת לנו מענה

צביקה פוגל:  אבל בואו, זה המשך הדיון שאני אקיים, אני מבטיח לכם, זה לא יסתיים פה

תנ"צ עמרם נידם: אני רק רוצה לחדד, מ-7 באוקטובר, ארבעת הנתיבים שאמרתי שהם פתוחים, הם לא פתוחים

צביקה פוגל: ברור, אנחנו הבנו את זה

תנ"צ עמרם נידם: אני אמרתי, מ-7 באוקטובר אנחנו פותחים בבוקר כדי להכניס את כולם, ואחרי זה

צביקה פוגל: עמי, מה שמנסים להגיד לך ראשי המועצות, ואתה מכיר אותם, הם הרי לא כאלה שהמציאו עכשיו נתונים, אתם מכירים את זה

צביקה פוגל:  מה שהם באים ואומרים בצורה מאוד ברורה זה שהשירות של ארבעה נתיבים פתוחים במהלך היום זה לא משהו שהם מכירים יום-יום, אוקיי? בואו, קבל את מה שהם אמרו, בואו נתווכח על זה בדיונים הבאים

תנ"צ עמרם נידם: לא מתווכח איתם אף פעם אגב

תנ"צ עמרם נידם:  מה שהם אומרים, אנחנו עושים

צביקה פוגל: תודה

צביקה פוגל:  עוד מישהו מהמשטרה, או עמי, עוד משהו שאתה רוצה להוסיף?     

תנ"צ עמרם נידם: שני הסלעים הגדולים של עוטף ירושלים, אגב אנחנו גם במקביל עובדים עם צוות של מבקר המדינה, הם היו אצלנו והראינו להם, שני הסלעים הגדולים של עוטף ירושלים זה בעיקר תשתית וכוח אדם

צביקה פוגל: התשתית נועדה בזמנו, כמו שהוא אומר ל-40 מיליון עוברים בשנה ופתאום יש 110 מיליון

תנ"צ עמרם נידם: נכון, התשתית שקיימת היום לא נותנת שירות למרקם חיים תקין

תנ"צ עמרם נידם:  תראו, מעלה אדומים, כשהקימו את העוטף, היו משהו בין שמונה לעשרת אלפים תושבים, הם היו מועצה

תנ"צ עמרם נידם:  היום הם עיר ועוד אזור תעשייה

תנ"צ עמרם נידם:  הם היום עיר ועוד 6,000 אנשים במישור אדומים באזור התעשייה

משה טור פז: חה"כ קרויזר עומד בתור? כי יש שני מסלולים על כל הכביש הזה

משה טור פז:  זה ברור, זה הזוי

משה טור פז:  העלייה לירושלים המזרחית

תנ"צ עמרם נידם: והפקקים מגיעים כמעט עד השומרוני הטוב

משה טור פז: עכשיו אני רוצה לומר עוד משהו בהקשר של התשתיות, אמר כן ראש המועצה רביבי, וזה נכון, הסיפור שהאזרחים לא יודעים מראש במחסום המנהרות כמה מסלולים פתוחים, ואין הפרדה בין המסלולים, כל בוקר שאין שם תאונה – זה נס, לא שום דבר אחר

קריאה: או פיגוע

תנ"צ עמרם נידם: הדבר היחידי שעשינו במנהרות זה שהצלחנו לסגור על ידי מהנדס ועל ידי טובה - - -     

צביקה פוגל: עמי, חה"כ קרויזר, אני שמח שאנחנו יודעים לסמן את הנקודות שעליהן נצטרך לדון בהמשך, וזה חשוב

צביקה פוגל:  אבל בואו לא נקיים את הדיון עכשיו כי אין לנו מספיק כלים לזה

צביקה פוגל:  עמי, סיימת? עוד מישהו ממשטרת ישראל? בבקשה

נצ"מ עופר גנון: שמי עופר גנון, אני הייתי עד לא מזמן מפקד המעברים, כרגע אני סממ"ר של מרחב ציון

נצ"מ עופר גנון:  קודם כול, אני רוצה להודות לך על מה שאמרת בפתיח לגבי הכותרת של המכתב

נצ"מ עופר גנון:  אני רוצה להתייחס לעוד משהו לפני כן ואז אני אענה

נצ"מ עופר גנון:  הבעיה שאנחנו מדברים עליה פה היא בעיה הרבה יותר גדולה ואני אתן לכם בדיוק את הנקודות

נצ"מ עופר גנון:  אני רוצה להתייחס לסיפור הזה שנכתב פה, "כתוצאה ממאבקי הכוח בין מפקד המחוז לבין הצבא, האזרחים משלמים את המחיר", אני רוצה להבהיר לכם פה, אין שום מאבקי כוח בין ממ"ז ירושלים לאלוף

נצ"מ עופר גנון:  ההיפך

נצ"מ עופר גנון:  הצבא ומשטרת ירושלים עובדים בסינרגיה מדהימה, עובדים בשיתוף פעולה מדהים

נצ"מ עופר גנון:  הצבא מתגבר אותנו, הוא לא חייב לעשות את זה, הוא לא חייב לעשות את זה, אבל הוא עושה את זה מתוך הבנה של כל הדברים שאמרתם

נצ"מ עופר גנון:  מרקם החיים, יש הרבה מאוד סיבות והוא עושה את זה יש מאין

נצ"מ עופר גנון:  נכון שאנחנו מקבלים שבריר ממה שאנחנו צריכים בשביל לתחזק את המקום, אבל אנחנו מקבלים ואנחנו יכולים להפעיל כמו שעמי אמר

נצ"מ עופר גנון:  עמי כל היום מתעסק רק בלרוץ ממעבר למעבר, איך הוא עושה את הסודוקו הזה

נצ"מ עופר גנון:  אז זה אני חייב להגיד, וזה בהתייחסות למכתב ולנאמר בו, ועל זה אני מודה לך

נצ"מ עופר גנון:      תראו, הבעיה בעוטף ירושלים, אני אומר לכם, היא לא תיפתר לא לפני 7 באוקטובר וגם לא אחרי, במצב הנוכחי

נצ"מ עופר גנון:  ואני אסביר לכם בדיוק במה מדובר

נצ"מ עופר גנון:  לפני 7 באוקטובר, הוא דיבר פה על 200 אנשים בתקינה, אנחנו עמדנו על 70 אחוז איוש

נצ"מ עופר גנון:  אנחנו היום עומדים על פחות מ-30 אחוז בגלל צו 8 וכאלה

נצ"מ עופר גנון:  היינו עומדים על 70 אחוז כי הם היו עוזבים אותנו

נצ"מ עופר גנון:  אחרי הקורונה, אתם זוכרים כולם את הקורונה, דבר כזה שהיה פעם? הם לא חזרו לעבוד

נצ"מ עופר גנון:  נשארנו עם אפילו פחות מ-70 אחוז איוש

נצ"מ עופר גנון:  אמרנו מה נעשה, בדקנו את עצמנו, איך אנחנו יכולים להתייעל, איך אנחנו יכולים למשוך אותם? התברר שהם עוזבים אותנו, הולכים לעבוד ברכבת, הולכים לעבוד במקומות אחרי שמציעים להם הרבה יותר כסף, אנחנו לא אטרקטיביים

נצ"מ עופר גנון:  לעמוד עם שכפ"צ, נשק ארוך, פיגועים

נצ"מ עופר גנון:  אתם יודעים מה קורה במעבר קלנדיה, במעברים אחרים, למה? אני אקבל יותר כסף וטיפלנו גם בזה עכשיו

נצ"מ עופר גנון:  העלינו את הכסף, אנחנו עדיין כנראה לא מספיק אטרקטיביים כי אנחנו לא שם

נצ"מ עופר גנון:      אבל הבעיה הרבה יותר עמוקה

נצ"מ עופר גנון:  2006, 2011, 2012, 2014, הצעות מחליטים שלכם, חברי הכנסת שצריך לאזרח, וגם החלטת ראש הממשלה, זה כתוב בהצעות מחליטים שלכם וגם בהחלטה של ראש הממשלה ואני העברתי את זה בוועדה הקודמת של צבי סוכות לפני חודש וחצי, הוא קיבל את זה והוא קיבל את כל החומרים

נצ"מ עופר גנון:  המעברים זה מקצוע

נצ"מ עופר גנון:  ובגלל שלא עשו את זה מסיבות כלכליות, אני לא יודע מה הסיבות, לא יישמו את ההחלטות האלה, משטרת ישראל צריכה להתמודד עם דברים שהיא לא אמורה להתמודד איתם

נצ"מ עופר גנון:  זה טלאי על טלאי

נצ"מ עופר גנון:  אתם יודעים מי עובד במעבר? עובד צבא, עובדים שוטרים, עובדים מג"ב, עובדים מאבטחים, על אותה משימה

יצחק פינדרוס: ומשרד החקלאות

נצ"מ עופר גנון: לא, לא, זה עזבו, זה בסדר, זה מקצועי

נצ"מ עופר גנון:  זה במעבר אחד

נצ"מ עופר גנון:  אין הלימה בין התשתיות מ-2006, 2004 למה שקורה היום

נצ"מ עופר גנון:       אני אגיד לכם עוד משהו: המעבר המשוקע בקלנדיה, אוטוטו, עוד שנה הוא יהיה מוכן למעבר לטובת תושבים בבנימין

נצ"מ עופר גנון:  אמור להיות במנהרות עוד נתיב, עוד מנהרה, מי יפעיל את זה? אנחנו אמרנו, אל תעשו את זה לפני שאתם קובעים מי מפעיל את זה, תפרטו את זה

נצ"מ עופר גנון:  אנחנו הגענו, אדוני היו"ר, לקיר

נצ"מ עופר גנון:  משטרת ישראל, דרך אגב מי שמטפל בזה גם כן זה סגן ראש המל"ל, אנחנו איתו כבר בדיונים על הסיפור, הוא בעובי הקורה, הוא מודע לכל הסיפור הזה

נצ"מ עופר גנון:      אבל אני אומר, אתם רוצים לדעת מה הסיבה האמיתית? זו הסיבה

נצ"מ עופר גנון:  אנחנו הגענו לקיר, אנחנו כל היום מאלתרים, אנחנו כל היום מאלתרים, אני אומר לכם את האמת כמו שהיא

נצ"מ עופר גנון:  יהיו פקקים, זה לא הולך להיפתר אחרי המלחמה

נצ"מ עופר גנון:  אם זה ימשיך ככה זה יחמיר, שלא תחשבו שהכול יהיה בסדר אחרי המלחמה, לא, אנחנו לא הולכים להיות בסדר אחרי המלחמה

נצ"מ עופר גנון:  אני אומר לכם את האמת כמו שהיא

נצ"מ עופר גנון:  אנחנו עובדים קשה יום ולילה, אני אומר לכם פה, לא עמי אומר, אני אומר את זה עליו

נצ"מ עופר גנון:  עמי לא ישן

נצ"מ עופר גנון:  נכנסו לנו מחבלים מהמעברים בגלל הבידוקים

נצ"מ עופר גנון:  אנחנו לא ישנים בלילה, יש לנו אחריות כלפי מדינת ישראל, כלפי האזרחים

נצ"מ עופר גנון:      אם לא תעשו שינוי בסיפור הזה, אתם תבואו פה לוועדות, אני אומר לכם, בעשר השנים הקרובות

נצ"מ עופר גנון:  אנחנו נעשה כל מה שיטילו עלינו, נצדיע ונעשה

נצ"מ עופר גנון:  אבל נעשה עם מה שאנחנו יכולים, לא עם מה שאנחנו לא יכולים

נצ"מ עופר גנון:  אמרתי לכם את הבעיה, איפה היא התחילה

נצ"מ עופר גנון:  אם לא יטפלו במעברים, יאזרחו אותם, יעשו אותם מקצועיים, יעשו בורות בידוק, נוכל להסיט אנשים הצידה, נוכל לעשות בידוק ברמה שאנחנו נהיה רגועים עם עצמו שאנחנו לא מכניסים מפגעים פה, שום דבר לא ייפתר

נצ"מ עופר גנון:  אני אומר, סגן ראש המל"ל בסיפור הזה, אדוני היו"ר, הוא מכיר את כל הנתונים, הוא איתנו, הוא יודע מה הבעיה

נצ"מ עופר גנון:  הוא מנסה לקדם את זה וזה קשה, לא יודע למה, אבל זה קשה

נצ"מ עופר גנון:  אולי גם כסף, אני לא נכנס לדברים האלה

יצחק קרויזר: מי הגוף שבונה את התקצוב של משרד הביטחון, משרד התחבורה?     

נצ"מ עופר גנון: התקצוב שלנו מהצבא, קשת צבעים, זה ארגון רק לתחזק אותנו

נצ"מ עופר גנון:  עכשיו אני אגיד לך עוד משהו אדוני היו"ר ובזה אני אסיים

נצ"מ עופר גנון:  אם מעבר רחל נסגר בחורף כבר שנתיים

נצ"מ עופר גנון:  כשיורד גשם אני סוגר אותו בגלל שאין כסף לעשות לו צלייה, זה אומר הכול, זה אומר הכול

נצ"מ עופר גנון:  שתבינו איפה אנחנו נמצאים

נצ"מ עופר גנון:  שוטרים וחיילים עומדים בגשם בתנאים בלי תנאים לעשות משימה שמדינת ישראל צריכה - - -     

צביקה פוגל: אני כל כך שמח לשמוע אותך עם הכנות הזאת, עם היושרה המקצועית הזאת, זה חשוב מאוד

צביקה פוגל:  כי זה שם לנו מראה מול הפרצוף וזה מתחבר מאוד למה שאמרו פה חברי הכנסת בהצעה שלהם ובהתייחסות שלהם

צביקה פוגל:  אי אפשר להזניח את העניין הזה, אנחנו לא נזניח אותו

צביקה פוגל:  בואו, אני לא מחכה לא למל"ל ולא לאף אחד אחר

צביקה פוגל:  אנחנו כחברי כנסת יכולים להניע פה תהליך ראוי

משה טור פז: אדוני היו"ר, אמר כאן חבר הכנסת קרויזר נכון, תשתית נכונה חוסכת כוח אדם וככה צריך לראות את זה

משה טור פז:  אם נשים מאה מיליון שקל נוספים כל שנה נחסוך, לא רק בזמן מלחמה, גם בשגרה, צריך פה תשתיות נכונות יותר

יצחק פינדרוס: אל תלך הפוך

יצחק פינדרוס:  קח את מה שהוא אמר לך, אבל עד הסוף

יצחק פינדרוס:  כשיהיה מישהו אחראי, קח – בכוונה אני אומר, זה בשידור – לצורך העניין היו מחליטים שרשות שדות התעופה היא אחראית על זה, בסדר? לצורך העניין

יצחק פינדרוס:  אחרי שהוא יודע איך הוא מפעיל את זה, אז הוא יודע איזו תשתית הוא צריך

יצחק פינדרוס:  הרי אני בא מתוך נקודת הנחה שהוא לא התכוון לזה, אבל זאת המציאות

יצחק פינדרוס:  שארבעה נתיבים ב-443 לא היו פתוחים וארבעה נתיבים בכביש המנהרות לא היו פתוחים, במעלה אדומים, כן, שמה צריך אולי תשתית, אבל בסוף, כמו שהוא אמר, צריך accountability

יצחק פינדרוס:  צריך מישהו אחראי על זה, שרואה ראייה מערכתית

יצחק פינדרוס:  הוא אחראי על התיקון של הגגון, הוא אחראי על המאבטחים

יצחק פינדרוס:  לא יכול להיות שזה משטרה צבאית, זה חברת אבטחה, זה חברת זה, זה חברת זה, ואתה לא יוצא ראש עם זה

יצחק פינדרוס:       דרך אגב, לא רוצה לפתוח עוד סוגריים, כמו בכותל עם המאבטחים, אותו סיפור

יצחק פינדרוס:  לא הצליחו להביא מאבטחים, זה אחראי על משטרה וזה אחראי להביא חברת אבטחה

יצחק פינדרוס:  לא, אני אומר אי אפשר לצאת מזה

יצחק פינדרוס:  אם אתה לוקח רשות שהיא אחראית, בשדה התעופה בבן גוריון, אם יש בעיה תשתיתית יש מי שמטפל בזה

צביקה פוגל: בוא, יש לי גם את מירון על הראש

צביקה פוגל:  תעצור פה, פינדרוס, בבקשה, תודה

צביקה פוגל:  הזמן שלנו קצר, אני רוצה לשמוע את אמ"ץ כי הוא ישלים לנו את התמונה

צביקה פוגל:  בבקשה, אמ"ץ, שגיא, בבקשה

שגיא מרדכי: מתנצל על התנאים הלא משהו בבור

צביקה פוגל: אני מקווה שאתה לא נוהג עכשיו

שגיא מרדכי: לא, לא, לא

שגיא מרדכי:  אני בבור, פשוט זה המקום הכי שקט פה, ברכב

שגיא מרדכי:  בוקר טוב, אדוני היו"ר, באמת דיון חשוב

שגיא מרדכי:  כמו שגם עמי נגע ואנחנו מכירים כבר הרבה זמן, יש פה שיתוף פעולה בלתי רגיל בין הצבא, ובמיוחד בין פיקוד מרכז לבין עוטף ירושלים

שגיא מרדכי:  אין שום מלחמות בין צה"ל לבין זה כמו שאולי צוין איפה שהוא ואנחנו עובדים בשיתוף פעולה

צביקה פוגל: כן, נצ"מ עופר ציין את זה, כן

שגיא מרדכי: זה באמת חשוב פה להגיד, בגלל זה הפתיחה

שגיא מרדכי:       אנחנו גם מכירים את העומסים כי גם חלקנו עוברים שם, זה גם נמצא בממשק ישיר כמובן עם חטמ"ר עציון

שגיא מרדכי:  ובאמת צה"ל נמצא במלחמה מ-7 באוקטובר, זה ברור

שגיא מרדכי:  אנחנו עושים בכל הגזרות

שגיא מרדכי:  חשוב להגיד שבשלב הזה אנחנו נכנסנו לשנת לחימה בעצם, וכל סד"כ, הסדיר והמילואים משובץ בתעסוקה כזאת או אחרת

שגיא מרדכי:  כל סד"כ הסדיר ללא ביצוע אימונים, אנחנו מכירים את האתגרים, גם בצפון, גם בדרום ובטח כמובן באיו"ש

שגיא מרדכי:       נאמר שהמעבר הוא באמת באחריות העוטף, גדוד ארז הוא גדוד שת"פ מלא מעבר עוטף

שגיא מרדכי:  הוא גם במיקוד מטכ"לי, חשוב להגיד את זה

שגיא מרדכי:  זה עולה פה בהערכות המצב וממוקד אצלנו בדיונים כדי לראות שהגדוד הזה מקבל את המענה ואת כוח האדם המתאים כדי לבצע את המשימה המיוחדת, וצריך להגיד, גם הייחודית, ת"פ עוטף ירושלים

שגיא מרדכי:  וכמו שנאמר, אנחנו זיהינו באמת פער

שגיא מרדכי:  ההחלטה היא של הפיקוד, אפילו לא של המטה הכללי בהקשר של הסד"כ

שגיא מרדכי:  הוא העביר סד"כ מתוך הגדודים והכוחות שהיו בגזרתו

שגיא מרדכי:  וחשוב להגיד, סד"כ ששמו פיקוד המרכז

צביקה פוגל: זה גם ראוי לציון, בהחלט, כן

שגיא מרדכי: זה היה על בסיס סד"כ, חשוב להגיד את זה

שגיא מרדכי:  היינו אני ואתה בדיון לא מזמן לגבי האירועים וירי בצירים

שגיא מרדכי:  זה סד"כ מתוך גזרות ההגנה של צה"ל

שגיא מרדכי:  זה לא סד"כ נוסף, זה סד"כ מתוך גזרות ההגנה בשיקולים ובסדרי עדיפויות בהסתכלות על כל גזרת הפיקוד הוחלט בעצם להקצות כמה שאפשר

שגיא מרדכי:  אנחנו בשלב של חילוף הסד"כ, לא הורדה, שלב חילוף הסד"כ וכניסה בעצם לגרף הלחימה עם כל המשמעות של זה בגדודי הסדיר והמילואים ומתחנו עד לקצה את היכולת לתגבר מתוך הבנה שזה כבר פוגע גם בגזרות ההגנה בדגש על הצירים ביישובים, ויש שם אתגרים גדולים, אנחנו מכירים את זה

שגיא מרדכי:  ולכן, איפה שהיה ניתן צה"ל באמת תיגבר בעיקר בפיקוד מרכז את עוטף ירושלים

צביקה פוגל: שגיא, כמי שמעורב בזה כל כך הרבה זמן כמוך, עם הידע והניסיון הצבאי שלך, מי הגוף שאמור לקחת אחריות על הדבר הזה, מה הפתרון הנכון והטוב ביותר? מעבר לתשתיות שאת זה הבנו, אבל מבחינת אחריות, מי אתה חושב שהיה יכול לקחת את זה ולעשות את זה מא' ועד ת' בצורה מלאה? כי בסופו של דבר, בואו, פה דובר הרבה מאוד על כל הנושא של המעברים והנתיבים, אבל אני אגדיר את זה בשפה שלכולנו ברורה, זאת נקודת תורפה

צביקה פוגל:  ככה קוראים לה

צביקה פוגל:  זה צוואר בקבוק שהפך להיות נקודת תורפה שמסכנת חיים

צביקה פוגל:  מי אמור לקחת על זה אחריות? דרך אגב, לא חייב להיות פה דווקא גורם ביטחוני, זה יכול להיות גם גורם אזרחי, אבל אני רוצה לשמוע את ההצעה שלך או את הרעיונות שלך

צביקה פוגל:  בבקשה, שגיא

שגיא מרדכי: דבר ראשון, כבר הרבה זמן מדברים לגבי אזרוח המעברים

שגיא מרדכי:  הדבר הזה הוא עניין משמעותי מאוד, בדומה למודל של רשות שדה התעופה כמודל אופציונלי

שגיא מרדכי:  אבל אזרוח המעברים הוא נקודה חשובה שגם תפתור את העניין של החיבור הזה

שגיא מרדכי:  אני הייתי כמה פעמים בחלק מהמעברים, האתגר הזה של שילוב הכוחות בין צה"ל, מג"ב, משטרה, מאבטחי רמים או מאבטחי חברה אחרת הוא אירוע בתורפה מבצעית

שגיא מרדכי:  היינו בתחקיר הזה בשועפאט, ולכן צריך להיות גורם אחד שיתכלל את זה בצורה מלאה

שגיא מרדכי:  זה אחד

שגיא מרדכי:      דבר שני, אני חושב שעוד לפני המלחמה, תוכננה עבודה מקיפה בהקשר המעברים, התוכנית הרב שנתית למעברים

שגיא מרדכי:  כמובן, צריך לראות איפה זה עומד לפני המלחמה

שגיא מרדכי:  לדעתי, זה היה בהובלה של משרד הביטחון, אבל זה בשיתוף כלל הגופים

שגיא מרדכי:       דבר אחרון שאני אגיד בהקשר של המאבטחים, מאבטחים זה צוואר בקבוק

שגיא מרדכי:  ואנחנו יודעים שזה אירוע שהוא מורכב, הדבר הזה של מלחמה שהיא בכל הגזרות, שגייסנו את כל סד"כ המילואים, זה אירוע שלא היה הרבה מאוד זמן וכולנו הרגשנו את זה בכל הגזרות

שגיא מרדכי:  לכן צריך גם להגדיל את התקן של המאבטחים ולהגדיל את המצאי כדי שתהיה אפשרות לא לפגוע בדבר הזה

שגיא מרדכי:  אין באמת מענה במלחמה עם כוחות סד"כ שיכולים להחליף את המאבטחים, על אף שההכשרה היא לא הכשרה מורכבת מדי, אבל זה משהו שגם אנחנו פגשנו אותו

שגיא מרדכי:  בשורה התחתונה, צריך ללכת פה ולהמשיך את העבודה שהתחילה עוד לפני המלחמה לגבי אזרוח המעברים ושיהיה גוף אחד שהוא יכול להיות משהו שקשור לרשות שדות התעופה, או משהו שדומה לזה ונותן מענה הוליסטי לכל הפערים והאתגרים

צביקה פוגל: תודה רבה, שגיא

צביקה פוגל:  הדברים שלך היו חשובים מאוד

צביקה פוגל:  השותפות שלך, לפחות במה שנוגע אצלי בוועדה חשובה מאוד

צביקה פוגל:  תודה רבה

צביקה פוגל:  בבקשה, ראש המועצה עודד רביבי, בבקשה

עודד רביבי: אחד, אזרוח זה הפרטה

עודד רביבי:  הוא לא ייתן לנו פתרון למצוקות שאנחנו מדברים עליהן, שבסוף מי האבא והאימא של המחסום

עודד רביבי:  אני חייב לציין שאני מהדיון הזה יצאתי קצת יותר מבולבל ממה שנכנסתי אליו כי מהמכתבים ששלחתי למפכ"ל לפני שלוש שנים, שאני אומר שאין למחסום אבא ואימא, אז היום זה עלה לפרוטוקול ונוסף פה נדבך נוסף שהוא בכלל לא נמצא פה מסביב לשולחן, קשת צבעים

עודד רביבי:  פתאום אומרים שהוא האבא והאימא

עודד רביבי:  עכשיו שנינו יודעים מי זה קשת צבעים, שנינו יודעים מה המטה שיש לו, אין לי ספק שהוא בכלל לא מפעיל את המעברים, הוא צינור

עודד רביבי:  ולכן עד שלא יוגדר, באמת, איפה גבול הגזרה ומי אחראי על זה, ומי מבין משמעויות של כל החלטה שקורית שם, כל היתר זה תירוצים

עודד רביבי:  כוח אדם זה תירוצים, תשתיות זה תירוצים

עודד רביבי:  יש עם מה שיש עכשיו אפשרות לעשות את זה אחרת בהחלטה אחת: מי אחראי, מי נותן פקודות, ומי מתפעל את האירוע

עודד רביבי:  בואו נתחיל עם זה ואז אפשר יהיה להתחיל לעבוד יותר לעומק עם כל יתר הדברים

צביקה פוגל: מילים כדורבנות, תודה עודד

צביקה פוגל:  בבקשה שלמה

שלמה נאמן: אני אוסיף עוד פרט

שלמה נאמן:  פניתי לשר לביטחון לאומי וקיימתי איתו דיון

שלמה נאמן:  הוא חזר אליי, הוא אומר לי בדיוק את ההסבר של אין לו מאבטחים

שלמה נאמן:  אז אמרתי לו בדיוק את מה שעודד אמר

שלמה נאמן:  אני מעסיק 30 מאבטחים, אני לא פתחתי כיתה אחת בגלל שאין לי מאבטחים? קרה לי בדיוק אותו דבר

שלמה נאמן:  אני הגעתי ב-8 באוקטובר, 8 לא, אבל ב-15 באוקטובר פתחתי לימודים

שלמה נאמן:  אין לי מאבטחים, כולם במילואים

שלמה נאמן:  אז מה עשיתי? כן, הוספתי כסף

שלמה נאמן:  במקום לשלם 40 שקל לשעה, משלם 80 שקל לשעה

שלמה נאמן:  אז אתה יכול, מה זה אני יכול? אני צריך לפתוח, יש עליי אחריות על הרשות

שלמה נאמן:       אז הצעתי לשר לביטחון לאומי, אתה יודע מה? אני אממן מאבטחים, מועצת גוש עציון תממן מאבטחים

שלמה נאמן:  תגיד לאיזה חברה לפנות, אני מבין שאני לא יכול את המאבטחים של בתי הספר, תגיד לאיזה חברה, אני אממן לך מאבטחים, זה סיפור? לא שיש לי כסף, אבל אני חייב לתת שירות לתושבים שלי

צביקה פוגל: נכון מאוד

שלמה נאמן: מה אמרו לי? מה ענה לי המשרד לביטחון לאומי? שיש מניעה משפטית

שלמה נאמן:  המועצה לא יכולה לממן

שלמה נאמן:  בסדר, אז הבעיה היא משפטית בכלל?     

צביקה פוגל: שלמה, אנחנו לא נסתפק במה שעלה פה, ולכן אנחנו נזמין לפה את כל הגורמים ואנחנו כן נדבר על זה ותאמינו לי, יש גם כמה כיוונים נוספים

צביקה פוגל:  עודד דיבר על חלקם, אנחנו נבחן את זה עודד, לא נשאיר את זה באוויר, אני מבטיח לכם

צביקה פוגל:  משרד לביטחון לאומי, מישהו? בבקשה

נצ"מ אלון כלפון: כן, אדוני

נצ"מ אלון כלפון:  אני לא אחזור על הדברים שאמרו פה, כולם חשובים, בטח ההצהרות של כולנו

נצ"מ אלון כלפון:  גם אנחנו לפעמים, חלקנו גרים ביישובים בהתיישבות וגם אנחנו חווים את הדברים האלה מכל הצדדים ואמרו פה דברים, באמת, ברמה הכי הכי ישירה ופרקטית

נצ"מ אלון כלפון:  אני אגיד, יש פה שני ווקטורים שצריך להתעסק איתם

נצ"מ אלון כלפון:  אחד, לפעמים גם רמות האיום משפיעות על תנועה במעברים

נצ"מ אלון כלפון:  מספיק שבודקים אנשים קצת יותר, זה עושה פקק אדיר, גם בשגרה, לפני ואחרי

נצ"מ אלון כלפון:  זה אחד

נצ"מ אלון כלפון:       דבר שני, אמרת נכון אדוני היו"ר שצריך לקיים פה דיון הרבה יותר מעמיק וקולוסאלי על האירוע הזה, זה אירוע מורכב

נצ"מ אלון כלפון:  באמת יש פה מוצר מדף, לא צריך להמציא

נצ"מ אלון כלפון:  רשות המעברים האזרחית יודעת לנהל את הדברים האלה מא' עד ת', היא עושה את זה מצוין, הם מקצועיים בתחום

נצ"מ אלון כלפון:  אני חושב שזה עניין של ללכת על זה מה שנקרא על כל הקופה, ולעשות את זה על כל המעברים, לא רק של עוטף ירושלים, כל המעברים

נצ"מ אלון כלפון:  הם יודעים לעשות את זה מצויין, לא שחלילה לא עושים את זה פה, עושים את זה הרבה יותר ממצויין עם מה שיש, אבל אני מזכיר לכם שעוטף ירושלים ומשטרת ישראל עסוקים בעוד כמה עניינים חוץ ממעברים וזה התאמה והוא צריך לתת מענה לכל קו התפר והמכשול וזה לא פשוט

נצ"מ אלון כלפון:      יש דברים שאפשר לעשות בינתיים

נצ"מ אלון כלפון:  אני חושב שאפשר לכנס את משרד התחבורה למשל כדי לתת תחבורה ציבורית הרבה יותר טובה ואז זה ימנע את כמות הרכבים שעוברים כרגע

נצ"מ אלון כלפון:  זה יעלה יותר נוסעים ברכב אחד, זה יחסוך את הפקקים, ללא ספק זה יעשה פתרונות

נצ"מ אלון כלפון:  נושא האבטחה, שהם כל כך צודקים, שהזנבות של הפקקים בעומסים מאויימים

נצ"מ אלון כלפון:  זה צריך לתת את הדין באבטחה פריפריאלית של צה"ל שהוא עושה את זה והוא עושה את זה טוב, זה ייתן את המענה הנכון

נצ"מ אלון כלפון:  אבל כרגע, צריך לקחת את הדבר הזה ולפרק אותו ולעשות אותו עם רשות אחת אחודה שיש אותה כבר, רק להגדיל אותה ולתת לה אחריות על כל המעברים

צביקה פוגל: תודה רבה, אלון

צביקה פוגל:  התייחסות בהחלט ראויה

צביקה פוגל:  רגע לפני שאנחנו מסכמים, חבר הכנסת משה טור פז, בבקשה

משה טור פז: רק לומר, אני חושב שברמה המיידית, חיילי מילואים עכשיו, לגייס לא חסר

משה טור פז:  להיפך, אנחנו גם יודעים על הסטות, על עודף במקומות מסויימים, אני לא אחזור על מה שאמרתי לראש אכ"א בעניין הזה

משה טור פז:  אני חושב שזה צריך להיות הפתרון המיידי בין צה"ל לבין זה

משה טור פז:  מעבר לזה, אני אהבתי מאוד את הצעת חברי קרויזר להשקעה בתשתיות

משה טור פז:  משם תמיד נפתרים הדברים לעומק ולא כפתרון מיידי שהוא טלאי

משה טור פז:      ובהיבט השלישי, אני חושב שאמרו נכון ראשי המועצה, תמיד הם מבינים את הבעיות הכי טוב, בעל בית אחד שינהל את הדבר הזה ויהיה פנוי לעשות את הדבר הזה, ככה צריך, זה הפתרון לטווח הארוך

צביקה פוגל: אין ספק, תודה רבה

צביקה פוגל:  חה"כ יצחק קרויזר, בבקשה

יצחק קרויזר: כן, אני רוצה שוב, עוד פעם לנצל את ההזדמנות להגיד לכם, שוטרי משטרת ישראל, מג"ב, תודה רבה על מה שאתם עושים גם לפני השביעי ובטח בעוצמות הרבה יותר גדולות אחרי השביעי ובכלל בשגרת היום שלכם אתם עסוקים בשמירה על ביטחונם של אזרחי מדינת ישראל

יצחק קרויזר:  תודה לך קינלי שאתה מעלה פה נושאים שהם מהותיים ורלוונטיים לשגרת החיים של אזרחי מדינת ישראל

צביקה פוגל: למרות שהוא באופוזיציה

יצחק קרויזר: למרות שהוא באופוזיציה, נמחל לו על זה

יצחק קרויזר:  הוא יכול לעבור דרך אגב, ככה שיש לו פתרון

יצחק קרויזר:  כבר רמזתי לו על זה

צביקה פוגל: חה"כ יצחק פינדרוס, משהו לסיום?     

יצחק פינדרוס: אני אומר, יש משהו שאנחנו פה בכנסת – אני אומר את זה פנימי לנו – דנים ב'אחרי 7 באוקטובר, לפני 7 באוקטובר'

יצחק פינדרוס:  לדעתי, אנחנו צריכים לדבר בלי קשר למציאות כרגע, הרגעית

יצחק פינדרוס:  אנחנו צריכים לדבר על העיקרון, כמו שאמר עודד, לפני שלוש שנים שלח מכתב, אני אראה לכם מכתבים שאני שלחתי לפני 15 שנה

יצחק פינדרוס:  שום דבר

יצחק פינדרוס:       הנושא הזה צריך לקחת לו אבא ואימא

יצחק פינדרוס:  ואני אומר לך, נצ"מ עופר גונן דיבר בכנות

יצחק פינדרוס:  מישהו צריך להיות אחראי על זה

יצחק פינדרוס:  מל"ל, שמל"ל, אנחנו צריכים לגמור את זה פה, ללחוץ על הדבר הזה שמישהו יקח אחריות וידאג שקודם כל ואז תעשה תשתיות

יצחק פינדרוס:  כי כשהכול יהיה פתוח, תוכל לדעת איפה אתה צריך תשתיות

יצחק פינדרוס:  אני כבר יכול להגיד לך שניים שצריך יותר, שניים פחות

יצחק פינדרוס:  אבל כמו שאמרו פה, אם גוש עציון היה פתוח עם ארבעה נתיבים, ואם ב-443 היו פתוחים ארבעה נתיבים, תאמין לי, הדיון הזה לא היה רלוונטי

יצחק פינדרוס:  וזה בפועל, לא יודע מאילו סיבות, זה לא קרה, בסוף צריך מישהו אחד אחראי על הדבר הזה, אבא ואימא, ואנחנו צריכים לדאוג שזה יקרה כמה שיותר מהר

יצחק פינדרוס:  בעיות של המאבטחים הן בעיות, אני לא מתעלם

יצחק פינדרוס:  אבל בסוף, אתה צריך לקחת את הנושא הזה כמות שהוא ולא לגעת באיזו שהיא בעיה נקודתית כרגע שהתעוררה בעקבות גיוס מילואים כזה או אחר

יצחק קרויזר: בסדר, זה שני הצירים, טווח מיידי עכשיו, עם המילואים וזה, והטווח הרחוק - - -     

צביקה פוגל: תודה רבה לחה"כ יצחק פינדרוס

צביקה פוגל:  מכובדיי, אמר לפני רגע ראש מועצת אפרת, עודד רביבי, שהוא נכנס לפה אחד ויוצא מבולבל יותר

צביקה פוגל:  אז אני רוצה להגיד לך שכשנכנסתי לכאן לא ידעתי מה מטרת הדיון, הגדרנו את מטרת הדיון ומסתבר שהמטרה הרבה יותר רחבה ממטרת הדיון כפי שהיא הוגדרה פה, ולכן קודם כל, תודה רבה שהנושא הזה עלה

צביקה פוגל:      אני חייב לומר שלמרות שגם אני מדי פעם עומד בתוך הפקקים – תלוי מאיפה אני מגיע, מהדרום או מהצפון – לא נתתי לזה את הדעת כמו שאתם נותנים לזה עכשיו

צביקה פוגל:  ונכון שזה ככה עולה ויעלה

צביקה פוגל:  אנחנו נצטרך לתת פתרונות בטווח הזמן המיידי כי אנחנו נמצאים בתקופה שהפוטנציאל בה הולך וגדל ואני לא יכול להתעלם ממנה, ואני רוצה לחשוב שיום אחד גם נחזור לשגרה וגם לשם נצטרך לתת פתרון

צביקה פוגל:      כן, המוקד הוא באמת מי לוקח אחריות על כל הדבר הזה גם אם הוא מפעיל תחתיו איזה שהוא גורם אזרחי שיממש את האחריות הזאת, עדיין יש מישהו שאחראי ונצטרך לעשות את זה

צביקה פוגל:  אני אקיים פה דיון כדי לתת מענה לנקודת התורפה הזאת שנקראת מעבר בכלל, כמו שצריך

צביקה פוגל:  אנחנו נזמין לזה את משרד המשפטים, משרד התחבורה, משרד הביטחון והמל"ל, וכל הגורמים שיש להם יד ורגל בעניין הזה כדי באמת ללכת לכיוון הנכון

צביקה פוגל:      אני אומר לכם, כמו שאמרתי לך במהלך הדיון, חבר הכנסת טור פז, אנחנו חייבים לחזק בכלל את הגוף הזה שנקרא ביטחון לאומי בהיבט של משטרה ושאר הגופים על ידי אנשים מילואים שבגיל 35, 40 מפסיקים לעשות מילואים בצה"ל ואפשר למצות אותם

צביקה פוגל:  יש לנו היום אבן נגף בעניין הזה, שר הביטחון לא ממש ממהר לשחרר לנו אותם, וחבל

צביקה פוגל:  כי זה כוח אדם נהדר שרוצה לתרום, ראינו

צביקה פוגל:  מוכן להתנדב, רוצה לעשות, אסור לנו לא לנצל את זה ולכן אנחנו נעשה את העניין הזה, כי מישהו פה אמר שמעברים זה מקצוע ואני לא יכול שלא להסכים על זה

צביקה פוגל:      
     תודה רבה למציעים, תודה רבה לכם משטרת ישראל על כל מה שאתם עושים ומג"ב, תודה רבה לגדוד ארז כי הוא צויין פה, ואני מזכיר לכם, הכנסת היום בת 75, אז בואו גם את זה נדע לציין לטובה

צביקה פוגל:  תודה